b'\n_START_ARTICLE_\nPi\xc4\x8den\n_START_SECTION_\nGeografski polo\xc5\xbeaj\n_START_PARAGRAPH_\nTipi\xc4\x8dno istrsko naselje se nahaja na vrhu gri\xc4\x8da z nadmorsko vi\xc5\xa1ino 360 m, 12 km jugovzhodno od Pazina,  visoko nad tesno dolino Ra\xc5\xa1e in \xc5\xa1irno planjo izsu\xc5\xa1enega \xc4\x8cepi\xc4\x87kega jezera. Obdajajo ga polja in vinogradi. Glavne dejavnosti sta \xc5\xbeivinoreja in poljedelstvo. Naselje nima pravilne geometrijske strukture, lahko pa ga razdelimo na stari in novi del, ki ju lo\xc4\x8duje glavna cesta. Stari del s strnjeno gradnjo in ozkimi ulicami sestavljajo glavni mestni trg, mestna vrata, cerkev sv. Roka in \xc5\xbeupnijska cerkev Marijinega oznanjenja._NEWLINE_\xc5\xbdelezni\xc5\xa1ka postaja na progi Diva\xc4\x8da - Pulj je Potpi\xc4\x87an. V bli\xc5\xbeini poteka regionalna cesta Pazin - Kr\xc5\xa1an - Vozili\xc4\x87i.\n_START_SECTION_\nZgodovina\n_START_PARAGRAPH_\nSedanje naselje se nahaja na mestu predzgodovinske naselbine. V \xc4\x8dasih rimskega imperija je tod stala voja\xc5\xa1ka utrdba z imenom Petina. _NEWLINE_Pi\xc4\x8den je bil sestavni del Pazinske grofije do leta 1374, ko je pri\xc5\xa1el pod oblast Habsbur\xc5\xbeanov. Leta 1508 je bil za kratek \xc4\x8das pod  upravo Benetk, ko je bene\xc5\xa1ka vojska zavzela Pazin._NEWLINE_Polnih 1300 let je bil tu sede\xc5\xbe edine \xc5\xa1kofije v notranjosti Istre, ki jo je v za\xc4\x8detku 6. stoletja ustanovil Nicefor, prvi pi\xc4\x8denski \xc5\xa1kof.Tukaj\xc5\xa1nji \xc5\xa1kofje so zaradi nizkih prihodkov dobili posmehljiv naziv \xc2\xbb\xc5\xa1kofje le\xc5\xa1nikov\xc2\xab. _NEWLINE_Leta 1788 je pape\xc5\xbe Pij VI. pi\xc4\x8densko \xc5\xa1kofijo razpustil in jo priklju\xc4\x8dil tr\xc5\xbea\xc5\xa1ki._NEWLINE_V srednjem veku je Pi\xc4\x8den obdajalo obzidje, katerega deli so ponekod \xc5\xa1e danes vidni, drugod pa je vgrajeno v zidove nekaterih poslopij. Mestece je imelo lastno upravo. Ohranjena je \xc5\xa1kofijska pala\xc4\x8da iz 16. stoletja, utrjena Rimska vrata (Porta Romana) so iz  14. stoletja, obnovljena so bila leta 1613. Pred njimi se nahaja park, v katerem je skulptura sv. Janeza Nepomuka iz leta 1714. Nedale\xc4\x8d vstran stoji cerkvica sv. Roka, katerega god proslavljajo z vsakoletnim sejmom. _NEWLINE_S strani nekdanje ob\xc4\x8dine Labin (katere sestavni del je bil do leta 1993), je bil Pi\xc4\x8den leta 1962 razgla\xc5\xa1en za kulturni spomenik._NEWLINE_V mestecu je deloval poslednji samostan u Evropi, v katerem so pri bogoslu\xc5\xbeju in pisavi uporabljali glagolico.\n_START_SECTION_\n\xc5\xa0kofija Pi\xc4\x8den\n_START_PARAGRAPH_\nPo legendi naj bi bil prvi tukaj\xc5\xa1nji \xc5\xa1kof Nicefor, katerega telo danes po\xc4\x8diva v Umagu, relikvija njegove roke pa naj bi bila po njegovi \xc5\xbeelji hranjena v Pi\xc4\x8dnu. Med znanimi pi\xc4\x8denskimi \xc5\xa1kofi sta bila Jurij Slatkonja, dunajski nad\xc5\xa1kof, skladatelj in zborovodja, ter Antonio Zara, svetovalec cesarja  Ferdinanda III._NEWLINE_Sedanja \xc5\xbeupnijska triladijska cerkev stoji na mestu prej\xc5\xa1nje katedrale iz 14. stoletja, preurejena je bila v letih 1608-1613, sedanjo podobo pa je dobila leta 1753. Glavni oltar krasi slika Marijinega oznanjenja, delo znanega slikarja Valentina Metzingerja iz leta 1738. Na cerkvenem tlaku so nagrobne plo\xc5\xa1\xc4\x8de, pod katerimi je pokopana ve\xc4\x8dina tukaj\xc5\xa1njih \xc5\xa1kofov. _NEWLINE_48 m visok cerkveni zvonik, ki je lo\xc4\x8den od cerkvene stavbe, je tretji najvi\xc5\xa1ji v Istri. _NEWLINE_V zakladnici in \xc5\xbeupnijskem muzeju so shranjeni kelihi iz 15. stoletja in mon\xc5\xa1tranca iz 16. stoletja, pa tudi edinstvena zgodnjegotska zakristijska omara iz leta 1741, izdelana iz krivljene orehovine, s pozla\xc4\x8denimi ornamenti. Posebej dragocen je \xc5\xa1kofovski pla\xc5\xa1\xc4\x8d, izvezen z zlato nitko, darilo cesarice Marije Terezije. _NEWLINE_\xc5\xa0kof Martin iz Pi\xc4\x8dna je bil sredi 15. stoletja tudi generalni vikar za vso Kranjsko in je stoloval v Ljubljani, \xc5\xa1e preden je bila nekaj let kasneje ustanovljena ljubljanska \xc5\xa1kofija._NEWLINE_Senjsko-modru\xc5\xa1ki \xc5\xa1kof Bo\xc5\xa1tjan Glavini\xc4\x87 de Glamo\xc4\x87 (* 1630, \xe2\x80\xa0 1697) rojen v Potpi\xc4\x87nu, je pokopan v nad\xc5\xbeupnijski cerkvi sv. Jurija v Slovenskih Konjicah.\n_START_SECTION_\nNaselja Ob\xc4\x8dine Pi\xc4\x87an\n_START_PARAGRAPH_\nGrobnik, Jakomi\xc4\x87i, Krbune, Kukurini, Montovani, Ori\xc4\x8d, Pi\xc4\x87an, Sveta Katarina, Tupljak, Zajci\n_START_SECTION_\nKultura\n_START_PARAGRAPH_\nV mestu od 2005 vsako leto organizirajo LegendFest. To je festival istrskih narodnih pravljic in pripovedk, obi\xc4\x8dajev, legend in bajk v razli\xc4\x8dnih umetnostnih izrazih, od koncertov, gledali\xc5\xa1kih predstav na prostem, performansov, slikarskih razstav, domi\xc5\xa1ljijskih instalacij itd. Festival traja dva dni.\n_START_SECTION_\nDruge znamenitosti\n_START_PARAGRAPH_\nRomanska cerkvica sv. Mihovila se nahaja ob robu pokopali\xc5\xa1\xc4\x8da. Na njenem portalu je izklesan grb mesta Pi\xc4\x8den. V njej so ohranjene freske iz 14. stoletja, na katerih je viden vpliv nem\xc5\xa1ke grafike. _NEWLINE_Pi\xc4\x8den je znan tudi po odli\xc4\x8dnih vinih, ki jih je na svojem edinem obisku pohvalil tudi nekdanji avstrijski prestolonaslednik Franc Ferdinand._NEWLINE_V bli\xc5\xbeini se nahaja slap Sopot, na \xc5\xa0vi\xc4\x8dkom potoku pri halah Flori\xc4\x8di\xc4\x87i-Pi\xc4\x87an, visok 8 m.'